Bekende NW-beesboer sterf ná kopskootKoos van der Leeuw word met ‘n helikopter na Sandton vervoer. Foto: ER24 Koos van der Leeuw, ŉ beesboer van in sy 70’s van Potchefstroom in Noordwes, is Dinsdag dood toe hy tydens ŉ saketransaksie by die dorp se slagpale deur rowers geskiet is. Maj. Pelonomi Makau, provinsiale polisiewoordvoerder, het aan Maroela Media gesê Van der Leeuw en sy vrou was vroeg by die slagpale om ŉ transaksie met ŉ man van Krugersdorp te beklink. “Vier mans in ŉ blou Subaru, sonder ŉ registrasienommer, het omstreeks 05:45 daar stilgehou en hulle oorval,” het Makau gesê. “Die man van Krugersdorp is van ŉ onbekende hoeveelheid kontant en sy selfoon beroof. Hulle het hom gedwing om op die grond te lê waarna vier skote afgegaan het,” het Makau gesê. Van der Leeuw is glo in die kop geskiet voordat die verdagtes van die toneel gevlug het. Russel Meiring, woordvoerder van ER24, het gesê paramedici het gereageer op die voorval wat in Jeppestraat plaasgevind het. “Die pasiënt is in ŉ plas bloed buite sy voertuig aangetref. Hy is in sy kop geskiet en was in ŉ ernstige toestand,” het Meiring gesê. “Hy is op die toneel gestabiliseer en met ŉ ambulans na die Mediclinic Potchefstroom geneem waarna hy met ŉ helikopter na Mediclinic Sandton in Johannesburg geneem is vir gevorderde behandeling.” Van der Leeuw het in die hospitaal aan sy beserings beswyk. Volgens Meiring is Van der Leeuw se vrou nie tydens die voorval beseer nie. Die polisie ondersoek ŉ saak van moord en roof. Niemand is nog in hegtenis geneem nie.